
[bookmark: NGCSBookmark]מדובר באסיר שמרצה מאסר רביעי לתקופה של 3 שנים ו-10 חודשים ו-11 ימים בגין עבירות של גניבת רכב, נהיגה ברכב ללא ביטוח ונהיגה בזמן פסילה. 
ממאסרו הקודם שוחרר בשחרור מוקדם ברישיון ובגין העבירה הנוכחית הופקע רישיונו ותקופה זו צורפה למאסר הנוכחי.

ב"כ המשיבה מתנגדת לשחרורו המוקדם של האסיר.

ב"כ המשיבה מגישה ר"פ בעניינו של האסיר.

ב"כ המשיבה מגישה עמדת מטא"ר המתנגדים לבקשה.

ב"כ המשיבה מגישה חמ"ן סודי הן של משטרת ישראל הן של שב"ס בעניינו של האסיר.

מגישה ב"כ המשיבה את פרוטוקול הדיון של הוועדה אשר הורתה לשחרר את האסיר ממאסרו הקודם, את הפרוטוקול שהפקיע את רישיונו, את הדוח הסוציאלי ממאסרו הקודם ותכנית רש"א שהוגשה.

טוענת ב"כ המשיבה לחומרת העבירות.

מדגישה ב"כ המשיבה שהאסיר ביצע את העבירות לא רק בתקופת רישיון אלא גם כאשר תלויים ועומדים נגדו שני מאסרים מותנים.

טוענת ב"כ המשיבה שהוועדה הקודמת קבעה כי מדובר באדם המסוכן לציבור.

טוענת ב"כ המשיבה כי התנהגותו של האסיר בכלא איננה ראויה לאור חמ"ן שב"ס.

טוענת ב"כ המשיבה כי שחרורו של האסיר יהווה סכנה לציבור לאור עמדת משטרת ישראל והמידע שהוצג מטעמה.

טוענת ב"כ המשיבה כי אמנם האסיר שולב בהליך טיפולי בכלא והוגשה תכנית שיקום בעניינו אך עובדות אלה דומות למה שהיה במאסרו הקודם.

טוענת ב"כ המשיבה שעל האסיר מוטל נטל כבד להוכיח שפניו לשיקום והעובדות אינן מצביעות על כך.

ב"כ האסיר מבקשת ליתן לאסיר הזדמנות נוספת.

מבקשת ב"כ האסיר לבחון היטב את המידעים של שב"ס ומבקשת להדגיש את העובדה שהאסיר לא נפלט מההליך בקבוצה הייעודית.

מפנה ב"כ האסיר לעמדות גורמי המקצוע בכלא.

טוענת ב"כ האסיר כי האסיר שולב בהליך טיפולי משמעותי.

טוענת ב"כ האסיר כי ככל הנראה ההליך הטיפולי במאסר הקודם במחלקת אלימות כללית לא נתן בידיו את הכלים הראויים.

טוענת ב"כ האסיר שבעיית התעסוקה שעלתה במאסר הקודם לא קיימת כיום.

טוענת ב"כ האסיר שהאסיר הודה ולקח אחריות על מעשיו.

טוענת ב"כ האסיר שיש בכוחה של התכנית לאיין את המסוכנות.

מציגה ב"כ האסיר שתי החלטות של וועדות שחרורים.

הוועדה שמעה דברים מפי האסיר.

באשר להתנהגותו של האסיר בכלא, מונחות בפנינו מספר ידיעות מודיעיניות של שב"ס, האחרונה שביניהן מיום 8.11.21.

אמנם חלק מהידיעות הן קודם לתחילת ההליך הטיפולי שעבר האסיר ואולם קבע כבר בית המשפט המחוזי כי יש לתת משקל לכלל הידיעות המודיעיניות. 

בתיקו של האסיר עתירה שהגיש האסיר ליציאה להשתתף בלוויית אחיו שניתנה ביום 8.5.20 ובית המשפט המחוזי דחה את העתירה על סמך המידע המודיעיני של משטרת ישראל ושל שב"ס.

לפיכך, קובעת הוועדה כי התנהגותו של האסיר בכלא איננה ראויה.

באשר למידת מסוכנותו של האסיר לציבור באם ישוחרר, מונח בפני חברי הוועדה חומר רב הקשור למאסרו הקודם והפקעת הרישיון.

משטרת ישראל מתנגדת לבקשתו של האסיר לאור מידע שב"ס ומידע משטרת ישראל.

אמנם מידע משטרת ישראל הוא כללי אך הוא מדבר בעד עצמו.

עו"ס הכלא בחוות דעתה מיום 15.2.22 מתארת את הרקע המשפחתי, את יחסו של האסיר לעבירה וההליך הטיפולי שהוא עובר בכלא.

מציינת העו"ס את הסבריו של האסיר לביצוע העבירות.

מעריכה העו"ס כי האסיר זקוק לטיפול בתחום התעבורה וכישורי החיים ושולב בקבוצה ייעודית בתחום התעבורה. 

מתרשמת העו"ס מההליך הטיפולי.

רש"א מצאה את האסיר מתאים להכנת תכנית שיקום מטעמה והיא חוזרת על מסקנות עו"ס הכלא.

מהחומר שהוצג בגין מאסרו הקודם, אנו למדים שהאסיר נידון למאסר בגין עבירות רכוש ותעבורה.

הוועדה החליטה להורות על שחרורו ביום 23.1.19 תחת תכנית רש"א, אליה הוסיפה רש"א תכנית בתחום התעבורה.

את העבירה הנוכחית ביצע האסיר ביום 2.10.19, עוד בטרם יבשה הדיו על החלטת השחרור.

מפי ב"כ המשיבה למדנו כי היה רצון לבקש הפקעה מספר פעמים ורק בסופו של יום הוגשה הבקשה.

אין זו פעם ראשונה שהאסיר מורשע בעבירה של נהיגה תחת פסילה וכבר נקבע בפסיקה שמי שנוהג תחת פסילה ושב ונוהג תחת פסילה, מצביע הדבר על מסוכנות מצידו.

עיון בהחלטת שחרור קודמת מלמד על ההליך הטיפולי שעבר האסיר בכלא ועל התכנית שהוגשה בעניינו.

מציינת ההחלטה את העובדה שביום 5.8.19 הוגשה בקשת הפקעה שנסמכת על ידיעות מודיעיניות שנדחתה ע"י הוועדה.

הוועדה קבעה בהחלטת ההפקעה: "הוועדה מוצאת לנכון לקבוע כבר עתה כי מדובר באסיר שהתנהגותו מלמדת על אדם מסוכן לציבור".

ב"כ האסיר הגישה שתי החלטות לתמוך בבקשתה, ואולם בשני המקרים לא מדובר במי שרישיונו הופקע תוך כדי ריצוי המאסר הנוכחי, במקרה אחד הדיון היה בשנת 2021 וההפקעה הייתה בשנת 2017 ובדיון האחר התקיים הדיון בינואר 2021 וההפקעה בשנת 2017.

לפיכך, לא ניתן ללמוד מהחלטות אלו על המקרה שבפנינו.

כאשר מסכמים חברי הוועדה את כלל העובדות מגיעים הם למסקנה כי האסיר לא הרים את הנטל המוטל עליו לשכנע את חברי הועדה ששחרורו לא יסכן את הציבור.

עברו של האסיר והידיעות המודיעיניות של משטרת ישראל, שכאמור אושרו ע"י בית המשפט המחוזי, אף הם מלמדים על המסוכנות לציבור.

לפיכך, נדחית בקשתו.

ההחלטה תפורסם בלי שמו של האסיר.

<#8#>

ניתנה והודעה היום ל' ניסן תשפ"ב, 01/05/2022 במעמד הנוכחים.


ניתנה היום, ז' אייר תשפ"ב, 08 מאי 2022, בהעדר הצדדים.

